Job 1:1 EN 2:1-10 **Wanneer die lewe nie meer sin maak nie**

Hier in ons eie gemeente is daar egpaar wat nou 7 jaar gewag het vir ‘n tweede kind. Groot was hul opgewondenheid met die geboorte van die 2de kind verlede week. 4 ure later is hul ingelig die kind het ‘n baie ernstige hartdefek. Later is vasgestel dat die kind se 2 hoof slagare omgeruil is…

Sit verlede naweek tydens ‘n troue saam met ‘n boer en sy vrou aan tafel wat vertel: hul moet die aand huistoe. 22 boere in hul omgewing was al in plaasaanvalle. ..

‘n Man en vrou ry Sondag oggend na kerk huis toe en ‘n roekelose bestuurder veroorsaak ‘n kop aan kop botsing. Die vrou sterf op die ongelukstoneel en die man veg om sy lewe in die hospitaal…

‘n Jong vrou in die gemeente vertel vir my dat sy nooit die woorde: Ek jou lief van haar pa gehoor het nie.

**Wat maak ons as Christene in sulke stukkende situasies?**

Hoe bring ons geloof in God en intense lyding bymekaar uit?

Dikwels hoor jy van mense wat dinge sê soos

*As God ‘n God van liefde is, waarom al die swaarkry in die wêreld?*

**Ligte, opervlakkige antwoorde werk nie** in die geval nie.

Wat maak ons met hierdie werklikhede?

Die geskiedenis van Job lei ons daartoe om eers ‘n tree terug te gee
en te vra:

 **Hoekom glo mense in God?**

* Gaan dit oor dinge wat hul daaruit kan ontvang.. Maw die voordeel wat hulle uit dié verhouding ontvang: (dinge soos materiële seën, voorspoed, gesondheid, goeie omstandighede, die belofte van skuldverlossing en ‘n ewige lewe hierna...,
* **of** gaan dit oor God self...?
\* Dat Hy vir jou so besonders is,
\* jy vir Hom lief is
\* en dat Hy die een en al in jou lewe is?
* Is ons bereid om op God te vertrou in moeilike tye?
\* Wanneer die lewe jou in ‘n diep donker bos bring vanwaar jy nie die uitgang kan sien nie..?
\* Dat jy aan God vashou vir uitkoms al lyk die storm wat oor jou woed – onoorkombaar…?

Dit is waaroor dit in Job 1 & 2 gaan.

Ons ontmoet vir Job in hoofstuk een as ‘n Godvresende man
wat in alles wat hy doen, die Here wil dien.

Die naam Job is van ‘n Arabiese woord afgelei wat terugdraai of bekering beteken.
Dit dui in Hebreeus iemand aan wie vyandskap bewys is
of wat ernstig beproef is.

‘n Man met ‘n besonderse CV

Daar was ’n man met die naam Job. Hy het in die land Us gewoon. Hy het onberispelik geleef, ’n man met integriteit. Hy het God gedien en nie die verkeerde gedoen nie (Job 1:1 NLV)

‘n Man met ‘n besonderse karakter…

In sy toewyding aan God het hy twee fokuspunte gehad

* Sy begeerte was om God in alles te plesier
* En Hom in niks te bedroef / hartseer te maak nie.

Ten spyte daarvan dat hy in alles tot eer van die Here wou leef,
tref die onheil hom soos ‘n stormwind
en hy beleef die ergste denkbare omstandighede.

(U ken die geskiedenis)

**Wat Job nie weet nie,**
is dat Satan ‘n aanklag voor God gebring het naamlik dat:

Job (en per implikasie alle mense, ek en jy)
slegs in God glo,
vir die persoonlik voordeel wat ons daaruit trek.

Die **wonderlike is dat Job Satan in sy geval verkeerd bewys**,
maar dit is die groot vraag wat ons moet beantwoord

Glo jy in God vir wie Hy is…
of glo jy in Hom vir wat jy van Hom ontvang..?

Glo jy in Hom omdat hy jou moet seën
of glo jy in Hom omdat Hy God is..?

Glo jy in God omdat Hy jou moet beskerm
of glo jy in Hom omdat Koning van die konings is..

Glo jy in Hom sodat jou sondes in Christus vergeef kan word
of glo in Hom omdat Hy jou hemelse Vader is..?

Glo jy in Hom omdat jy nie hel toe wil gaan nie
of glo jy in Hom soos Hy Hom aan jou in sy Woord bekendstel?

Is jou geloof in Hom soos versekering…
omdat jy nie seker is van jou geloof nie
maar jy wil nie ‘n kans in die verband vat nie..?

Daarmee saam:

**Is jy bereid om aan God vas te hou**
 wanneer niks meer sin maak nie>
 of wanneer dit vir jou voel God het sy rug op jou gedraai…

Wanneer jy nie meer weet of Hy daar is nie
 want dit lyk of die boosheid regeer?

Gryp jy aan Hom vas
 al verstaan jy nie alles
 of al kan jy die woord nie verklaar nie,
maar jy glo omdat Hy God is..?

Miskien voel jy: jou geloof is nie so sterk soos Job sin nie.
Jy het nie geloofsuithouvermoë of stamina van Job nie.
Jy kan nie by Job se standaard kers vashou nie…

**Wees getroos.**Dit gaan nie in die verhaal van Job in die eerste plek oor sy geloof nie.

Dit handel oor **God wat in beheer is van die sigbare en die onsigbare dinge.**
Hy is in beheer van die verstaanbare en die onverstaanbare.
Hy is alomteenwoordig en in beheer.

Hy was **elke oomblik bewus van Job se situasie**…
Hy het duidelike grense aan die Satan gestel
wat die Satan nie kon oorskry nie…

**Soos wat God destyds gedoen**,
 so doen Hy vandag nog.
Hy is en bly in beheer..!
As Hy mense of wesens roep om voor Hom te verskyn,
kan niemand weier nie…

Job het in die tyd van Abraham geleef (volgens meeste bronne).

Ons leef in totaal ‘n ander tydvak.

**Wat maak dit anders?**

Die koms van Jesus Christus…
Ons leef in die tyd tussen Christus se koms en sy wederkoms.

Jesus Christus het **as God se eniggebore Seun in ons menswees kom deel**.
Hy het die bitterste, swaarste lydingsbeker kom drink.
Swaarder, bitterder as enige mens hier op aarde beleef het
of ooit sal beleef.

Hy het **sy hele lewe gely,**maar veral aan die kruis
waar Hy vir ons sondes betaal het.

God staan dus **nie koud of apaties teenoor ons lyding nie**.
Dit is nie asof dit hom raak nie.
Hy het juis die angel van die dood, die sonde verreken

‘n **Verdere bewys van sy liefde is dat Hy sy Heilige Gees aan jou gegee** het.
Die Gees woon in jou.
Die Gees oortuig jou dat geen lyding, swaarkry, hoe intens of swaar ookal,
 of selfs die dood jou van God se liefde kan skei nie.

**Wat leer Job hoofstuk 2:1-10 ons?**

Wanneer dit met jou of ander mense swaar gaan,
**moenie vashaak** by die swaarkry en lyding
wat jou diep die ellende intrek nie.

Jy moet dit hanteer as dit oor jou pad kom
en dit in worsteling na die Here toe bring.

Belangrik:

Terwyl jy dit doen, **onthou** wie is in beheer…

Dit gaan **nie maak dat die pyn skielik verdwyn**
of die omstandighede verander nie.

Jy kan egter **verseker weet:**

**God het sy oog op jou.**
Hy is steeds in beheer.

Hierdie is **nie woorde wat ligtelik, onsensitief oor mense se swaarkry gly nie**
Dit is die waarheid wat Job se geskiedenis ons hier wil leer.

Dit kan in die **donkerste tye vir jou lig bring**of jou ‘n bietjie dieper laat sien.

**Weet:**

**God sien jou raak.
Hy is bewus van jou omstandighede.**
Hy sal jou nooit begewe of verlaat nie.
Hy is en bly in beheer.

Amen